กรมการค้าภายใน หารือกับสมาคมผู้เลี้ยงไก่ไข่ หาทางออกร่วมกัน ส่งผลดีที่สุดให้กับทุกฝ่าย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงผู้เลี้ยงไก่หน้าฟาร์มได้ปรับราคาไข่ไก่ขึ้นแผงละ 9 บาท ว่า ราคาที่ขายให้ผู้บริโภคทั่วประเทศ โดยตัวเลขหารเฉลี่ยแล้วพบว่า ไข่ไก่เบอร์ 3 เมื่อวันที่ 28  กุมภาพันธ์ 2565 อยู่ที่ฟองละ 3.29 บาท และบางห้างสรรพสินค้าราคาลดลง ซึ่งได้กำกับราคาไว้ที่ไม่เกิน 3.50 บาท ซึ่งได้พูดคุยกับสมาคมผู้เลี้ยงไก่ไข่ไว้แล้ว ซึ่งทราบว่าต้นทุนของผู้เลี้ยงไก่ไข่มีการปรับสูงขึ้นเป็นลำดับ โดยได้สั่งการให้กรมการค้าภายใน เชิญสมาคมผู้เลี้ยงไก่ไข่มาหารือเพื่อหาทางออกร่วมกันเพื่อส่งผลดีที่สุดให้กับทุกฝ่ายทั้งเกษตรกรผู้เลี้ยง เจ้าของฟาร์ม ผู้รวบรวมไข่ รวมถึงผู้บริโภคให้เกิดความสมดุลที่สุดเท่าที่จะทำได้ ส่วนที่ผู้เลี้ยงไก่ไข่ออกมาเรียกร้อง ขอการเยียวยาช่วยเหลือเนื่องจากที่ผ่านมารัฐบาลสั่งให้ตรึงราคาแต่ไม่มีการช่วยเหลือใดๆ นั้น จะต้องมาหารือกันก่อน ยืนยันว่ากระทรวงพาณิชย์ได้เข้าไปกำกับดูแลเรื่องราคาสินค้าแพงอย่างใกล้ชิดมาโดยตลอด และมีการปรับราคาลงหลายรายการ โดยเฉพาะมีการลดราคาสินค้าที่ขายในห้างสรรพสินค้าหลายรายการเพื่อเป็นการชี้นำตลาดด้วย ส่วนผลกระทบการสู้รบระหว่างรัสเซียกับยูเครนนั้น รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า สิ่งที่จะกระทบต่อประเทศไทยมากคือราคาน้ำมัน และกระทบไปทั่วโลก ซึ่งจะเป็นต้นทุนสำคัญสำหรับสินค้าต่างๆ ที่มาจากการขนส่ง แต่เมื่อดูสัดส่วนการส่งออกไทยไปรัสเซียและยูเครน เป็นสัดส่วนที่ไม่สูงนัก เนื่องจากเป็นตลาดใหม่ของไทยที่จะต้องบุกเบิกและขยายเพิ่มเติม